Title: Príloha č
Author: MH
Last saved by: spano
Company: MH SR

Príloha č. 2

PROGRAM ZALESŇOVANIA POĽNOHOSPODÁRSKY NEVYUŽITEĽNÝCH PÔD PRE PRODUKCIU BIOMASY AKO OBNOVITEĽNÉHO ZDROJA

Pre zabezpečenie spoločnej politiky rozvoja vidieka prijala Rada európskej únie Direktívu č. 1257/1999 o financovaní rozvoja vidieka z Európskeho usmerňovacieho a garančného fondu v poľnohospodárstve (EAGGF).

Podľa článku 31 Direktívy je podporovateľné opatrenie na zalesňovanie poľnohospodárskej pôdy, čím sa najmä zalesňovaním rýchlorastúcimi drevinami vytvárajú zdroje využiteľné ako energetické porasty.

1. Zdôvodnenie

V predchádzajúcom období sa v SR zrealizovala len časť Programu zalesňovania nelesných pôd na roky 1994-1996 s výhľadom do roku 2000. Bolo to spôsobené nedostatkom finančných prostriedkov. V roku 2000 vláda SR schválila Koncepciu lesníckej politiky SR do roku 2005. Koncepcia je postavená na štyroch základných pilietoch. Jedným z nich je aj pilier, o ktorý sa opiera päť programov na obhospodarovanie lesov SR. Program zalesňovania poľnohospodársky nevyužívaných pôd je v súlade s opatreniami EÚ zameranými na podporu lesníctva, ktoré majú prispieť k zachovaniu a rozvoju ekonomických, ekologických a sociálnych funkcií lesov vo vidieckych oblastiach. V súlade s týmito opatreniami sa zalesňovanie poľnohospodársky nevyužívanej pôdy sústreďuje najmä do  určených okresov. Pôda označovaná ako poľnohospodársky nevyužívaná a určená na zalesnenie predstavuje v súčasnosti výmeru približne 23 000 ha. Okrem samotných nákladov na zalesnenie sa ráta aj s nákladmi na prípravné projekčné práce a s nákladmi na starostlivosť o lesné kultúry. Perspektívne sa uvažuje aj so zalesnením približne 87 240 ha poľnohospodárskej pôdy vhodnej pre pestovanie vybraných druhov drevín na energetické účely.

V období 1999-2002 Lesnícky výskumný ústav Zvolen riešil štátny vedecko-technický projekt Energetické využívanie biomasy produkovanej v rezorte pôdohospodárstva. Jedným z výstupov tohto VTP sú technologické pokyny pre zakladanie a obhospodarovanie tzv. energetických porastov, ktorých produkcia sa predpokladá aj na poľnohospodárskej pôde. Súčasne bola v SR vykonaná rajonizácia území vhodných pre pestovanie energetických porastov-lesov. Výmera poľnohospodárskej pôdy vhodnej pre pestovanie rýchlorastúcich drevín na energetické účely predstavuje približne 87 240 ha. Väčšinou sa tieto pozemky vyskytujú v strednej a severnej časti  Slovenska. Najviac je takýchto plôch v okrese L. Mikuláš – 6 187 ha, Bardejov – 5 258 ha, Poprad – 6 838 ha a Kežmarok – 7 580 ha.

Plochy sa určili na základe podrobnej analýzy databázových súborov a ich prehodnoteenia zidentifikovaním plôch poľnohospodárskej pôdy ( kategória N – poľnohospodárska pôda pre agrosystémy nevhodná a kategória T4 – máloprodukčné trvalé trávnaté porasty ) a ich vyselektovaním z rôznych nadigitalizovaných polygónov. Ako základná hodnotiaca jednotka pre určenie regiónu bol stanovený okres.

V rámci Plánu rozvoja poľnohospodárstva a vidieka sa bude realizovať opatrenie zalesňovanie poľnohospodársky nevyužívaných pôd financované z garančnej sekcie EAGGF. V rámci tohto poľnohospodárskeho opatrenia bude ako technický garant realizácie vystupovať odvetvie lesného hospodárstva. Rozsah zalesnenia predstavuje približne 2 400 ha, pritom na roky 2004 – 2006 celková čiastka na zalesnenie má dosiahnuť 3,56 mil. EUR.

2. Ciele

Zalesňovanie pôdy nevhodnej pre poľnohospodársku výrobu prispeje k diverzifikácii poľnohospodárskej výroby, posilní ekologickú stabilitu krajiny, zlepší kvalitu ovzdušia, prispeje k viazaniu kysličníka uhličitého, zníži pôdnu eróziu a v neposlednej rade prispeje aj k rozvoju zamestnanosti.

3. Popis a rozsah

Opatrenie bude podporovať zalesňovanie poľnohospodársky nevyužívanej pôdy tak, aby bola výsadba prispôsobená miestnym (stanovištným) podmienkam a aby táto výsadba bola v súlade s požiadavkami trvalého rozvoja životného prostredia. Okrem nákladov na zalesnenie (vrátane nákladov na nákup sadbového materiálu) sa bude poskytovať ročná prémia na 1 ha zalesnenej plochy v priebehu 5 rokov od prvého zalesnenia, s cieľom zabezpečiť výchovu a starostlivosť o mladé lesné kultúry. Rovnako bude poskytovaná ročná prémia na 1 ha zalesnenej plochy z dôvodu pokrytia strát z príjmov z poľnohospodárskej pôdy. Táto prémia bude poskytovaná v trvaní maximálne 20 rokov od prvého zalesnenia.

4. Užívatelia

Podpora môže byť poskytnutá na zalesnenie poľnohospodárskych pozemkov v súkromnom vlastníctve (farmárov) alebo ich združení, obcí a miest alebo ich združení.
Užívateľmi pomoci môžu byť fyzické alebo právnické osoby, alebo ich združenia, ktoré užívajú poľnohospodárske pozemky v súkromnom vlastníctve.

5. Kritériá spôsobilosti
A. Špecifické kritériá
1.	Minimálna výmera poľnohospodárskej pôdy určenej na zalesnenie predstavuje 0,3 ha v rámci jedného projektu.
2.	Maximálna výmera poľnohospodárskej pôdy určenej na zalesnenie predstavuje v rámci jedného projektu 10 ha.
3.	Zalesňovanie rýchlorastúcimi druhmi drevín znamená, že rubná doba musí byť kratšia ako 15 rokov. Spravidla sa počíta s dobou obratu 5 rokov pri vybraných klonoch šľachtených topoľov a vŕb.
4.	 Pre účely predchádzajúceho bodu 3 podpora bude pokrývať len náklady na založenie (výsadbu) mladého lesného porastu.
5.	Podpora na zalesnenie nesmie byť poskytnutá súkromnému vlastníkovi (farmárovi) poľnohospodárskej pôdy, ktorému bola poskytnutá podpora pre predčasný odchod do dôchodku.
6.	Pre účely predchádzajúceho bodu 4. sa súkromným vlastníkom (farmárom) poľnohospodárskej pôdy rozumie osoba, ktorá podstatnú časť svojho pracovného času venuje poľnohospodárskej činnostia plynie jej z nej značná časť príjmu.
7.	V prípade, že zalesnenie poľnohospodárskej pôdy zrealizuje verejná (resp. štátna) inštitúcia, podpora pokryje len náklady na založenie (výsadbu) mladého lesného porastu.
8.	Podpora sa netýka výsadby plantáží vianočných stromčekov.
9.	Podpora sa poskytuje subjektom, ktoré jasne preukážu vlastnícky vzťah k zalesňovaným pozemkom a majú vyhotovené realizačné projekty.
10.	Podpora na zalesňovanie sa týka len zalesňovania poľnohospodársky nevyužívanej pôdy a netýka sa zalesňovania v rámci riadnej obnovy lesných porastov, prípadne nápravných a ochranných opatrení v lesoch postihnutých prírodnými živelnými pohromami a kalamitami.
11.	Podporujú sa len  také druhy drevín, ktoré spĺňajú účel ich použitia (zodpovedajúce výnosy pre energetické využitie).

B. Všeobecné kritériá:
1.V prípade zalesňovania prenajatých poľnohospodárskych pozemkov, musí užívateľ pomoci predložiť spolu so žiadosťou písomný súhlas vlastníka, resp. dohodu o prenájme
2. Podpora sa poskytne v prípade, že sú mladé lesné porasty riadne ošetrované a je vykonávaná riadna starostlivosť.
3. Žiadateľ musí mať k zalesneniu platné rozhodnutie príslušného orgánu štátnej správy.

6. Podporovateľné investície

-	manuálne alebo mechanizované zalesňovanie poľnohospodársky nevyužívaných pôd (PPF) s cieľom trvalej zmeny charakteru pozemku, investície budú zahŕňať náklady na založenie (výsadbu) mladého lesného porastu vrátane doplnenia strát po prvom zalesnení,
-	manuálne alebo mechanizované zalesňovanie poľnohospodársky nevyužívaných pôd (PPF) s cieľom zabezpečiť ekologizáciu poľnohospodárskej výroby, diverzifikáciu poľnohospodárskej výroby vrátane zakladania tzv. energetických porastov, zúrodňovanie poľnohospodárskej pôdy a ochranu poľnohospodárskej pôdy pred eróziou, investície budú zahŕňať náklady na založenie (výsadbu) mladých lesných porastov vrátane doplnenia strát po prvom zalesnení,
-	starostlivosť o novozaložené kultúry bude zahŕňať krytie nákladov na ošetrovanie a ochranu, najmä mechanické a chemické ničenie buriny konkurujúcej vysadeným drevinám ( vyžínanie buriny, okopávanie stromčekov, mulčovanie okolia sypkým organickým materiálom, kompaktnými PE fóliami, papierom, lepenkovými doskami,odpadovým textilom, postrek herbicídmi a arboricídmi,atď), výsek nežiadúcich krov a výmladkov, mechanickú ( oplôtky, individuálna ochrana opichovaním stromčekov, syntetickou sieťovinou, plastovými alebo rašelino-celulózovými trubicami a pod. ) a chemickú ochranu pred zverou a škodlivým hmyzom (nátery a postreky repelentmi a insekticídmi), výchovu mladých lesných porastov ( plecie ruby, prerezávky a čistky, prebierky ),
-	vypracovanie realizačných projektov na zalesnenie poľnohospodársky nevyužívaných pôd,
-	poskytovanie ročnej prémie na 1 ha zalesnenej plochy v priebehu 5 rokov od prvého zalesnenia s cieľom zabezpečiť výchovu a starostlivosť o mladé lesné kultúry,
-	poskytovanie ročnej prémie na 1 ha zalesnenej plochy z dôvodu pokrytia strát z príjmov z poľnohospodárskej pôdy, táto prémia bude poskytovaná v trvaní maximálne 20 rokov od prvého zalesnenia.

7. Nepodporovateľné investície

-	manuálne alebo mechanizované zalesňovanie v rámci riadnej obnovy lesných porastov ( na LPF ), vykonávanie nápravných a ochranných opatrení ( zalesňovanie na LPF ) v lesoch postihnutých prírodnými živelnými pohromami a kalamitami,
-	manuálne alebo mechanické zalesňovanie poľnohospodársky nevyužívaných pôd ( PPF ), ktoré súvisí s výsadbou plantáží vianočných stromčekov,
-	starostlivosť o mladé lesné kultúry v rámci riadnej obnovy lesa ( na PPF ),
-	náklady spojené s prípadným prevodom PPF do LPF.

8. Geografická alokácia

Celé územie Slovenska okrem Bratislavy 

9. Typ pomoci
Kapitálový grant

10. Výška príspevku na území Slovenska

Súkromné zdroje........................................................................................0 %
Verejné zdroje.......................................................................................100 %
z toho príspevok Spoločenstva zo štrukturálnych zdrojov..........................80 %
národný príspevok...................................................................................20 %
v Bratislavskom kraji bude príspevok zo štrukturálnych fondov.................50 %
národný príspevok...................................................................................50 %